A TANÁCS 2325/2003/EK RENDELETE

(2003. december 17.)

az 1999-ig a Marokkóval kötött halászati megállapodás által érintett halászhajók és halászok szerkezetváltásának elősegítéséről szóló 2561/2001 EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára,

tekintettel az Európai Parlament véleményére[1],

tekintettel a Gazdasági és Szociális Bizottság véleményére[2],

tekintettel a Régiók Bizottsága véleményére,

mivel:

(1) Az Európai Közösség és a Marokkói Királyság között a tengeri halászatra vonatkozó viszonyokról szóló megállapodás 1999. november 30-án érvényét vesztette. Ebből következően az e megállapodás keretében működő több mint 400 halászhajó és mintegy 4300 halász kényszerült abbahagyni a halászati tevékenységét az említett időponttól.

(2) A 2561/2001/EK tanácsi rendelet[3] a 2792/1999/EK rendelet[4] előírásaitól való eltéréseket engedett az 1999-ig a Marokkóval kötött halászati megállapodástól függő halászok és hajótulajdonosok tekintetében; az eltéréseket a 2001. július 1-je és 2003. június 30-a közötti időszakban közigazgatási határozattal biztosított jövedelemtámogatások és állami támogatások meghatározott típusaira vonatkozóan kell alkalmazni. Ugyanez a rendelet egyedi fellépést vezetett be, amely kiegészíti a Marokkóval kötött halászati megállapodás meg nem újítása által érintett tagországokban a strukturális alapok által nyújtott támogatásokkal összefüggésben hozott intézkedéseket.

(3) Az említett halászati megállapodás meg nem újítása által érintett halászok a hajójuk más tevékenységre történő áttérése következtében éppúgy munkanélkülivé válhatnak, mint azok a halászok, akik hajója véglegesen megszünteti tevékenységét. A halászok közötti egyenlő bánásmód biztosítása érdekében el kell térni attól a rendelkezéstől, amely előírja, hogy egyéni átalánytámogatásban a halászok csak akkor részesülhetnek, ha a hajó, amelyen dolgoztak, véglegesen megszüntette tevékenységét.

(4) A 2792/1999/EK rendelet 12. cikk (4) bekezdése c) pontjában említett legalább egyéves időszakot - amelynek tartama alatt, ha a halász halászként dolgozik, a kapott támogatást időarányosan vissza kell fizetnie - 2002. január 1-jétől, attól a naptól kezdődően kell számítani, amelyen a halászati tevékenység átmeneti beszüntetése alapján nyújtott kifizetéseket nem lehet folyósítani, és nem attól a naptól kezdődően, amelyen a támogatást ténylegesen folyósították.

(5) A fönt említett módosítások végrehajthatósága érdekében a közigazgatási határozat meghozatalának határideje, a kiadások támogathatóságának végső határideje és az egyenleg kifizetésére irányuló kérelem benyújtásának határideje 12 hónappal meghosszabbodik,

ELFOGADTA EZT A RENDELETET:

1. cikk

A 2561/2001/EK rendelet a következőképpen módosul:

1. a 2. cikk a következőképpen módosul:

a) Az (1) bekezdés d) pontja helyébe a következő szöveg lép:

"d) egy halásznak fizetendő egyéni átalánytámogatás esetében:

i. a 12. cikk (3) bekezdése b) és c) pontjában említett legmagasabb támogatható költség 20 %-kal emelkedik;

ii. a 12. cikk (3) bekezdése b) pontjában meghatározott követelményt, miszerint a támogatás kedvezményezettjeinek olyan halászhajón kellett dolgozniuk, amely tevékenységét a 7. cikk szerint véglegesen beszüntette, nem kell alkalmazni;

iii. a 12. cikk (4) bekezdése c) pontjában említett, egy évnél rövidebb időszakot 2002. január 1-jétől kell számítani;"

b) A (2) bekezdés helyébe a következő szöveg lép:

"(2) Az (1) bekezdésben meghatározott eltérési szabályok csak azon jövedelemtámogatások és állami támogatások tekintetében alkalmazhatók, amelyeket a 6. cikkben említett hatóságok a 2001. július 1-je és 2003. június 30-a közötti időszakban biztosítottak közigazgatási határozattal. Ez az időszak a 12. cikk (3) bekezdése a), b) és c) pontjában említett jövedelemtámogatások tekintetében 2004. június 30-ig meghosszabbodik.";

2. az 5. cikk (4) bekezdése helyébe a következő szöveg lép:

"(4) Ezen intézkedés alapján a végső kedvezményezettek által 2001. július 1-jétől ténylegesen kifizetett kiadások támogathatóak. A kiadások támogathatóságának határideje 2003. december 31. Ez a határidő a 12. cikk (3) bekezdésének a), b) és c) pontjában említett jövedelemtámogatások tekintetében 2004. december 31.

Az egyenleg kifizetésére irányuló kérelem Bizottsághoz történő benyújtásának határideje 2004. június 30. Ez a határidő a 12. cikk (3) bekezdésének a), b) és c) pontjában említett jövedelemtámogatások tekintetében 2005. június 30."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. december 17-én.

a Tanács részéről

az elnök

G. ALEMANNO

[1] A 2003. december 4-i vélemény (a Hivatalos Lapban még nem tették közzé).

[2] A 2003. október 29-i vélemény (a Hivatalos Lapban még nem tették közzé).

[3] HL L 344., 2001.12.28., 17. o. A legutóbb a 2372/2002/EK rendelet (HL L 358., 2002.12.31., 81. o.) 6. cikkével módosított rendelet.

[4] HL L 337., 1999.12.30., 10. o. A legutóbb a 2369/2002/EK rendelettel (HL L 358., 2002.12.31., 49. o.) módosított rendelet.